РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/60-21

11. март 2021. године

Б е о г р а д

З А П И С Н И К

 ШЕСТЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА

ОДРЖАНЕ 4. МАРТА 2021. ГОДИНЕ

 Седница је почела у 11 часова.

 Седницом је председавао председник Одбора др Муамер Бачевац.

 Седници су присуствовали: проф. др Драгољуб Ацковић, Сандра Јоковић, Дејан Стошић, Весна Недовић, Весна Стјепановић, Драгана Бранковић Минчић, Драгана Радиновић, Стефан Србљановић, Небојша Бакарец, Јелена Михаиловић, Никола Кожовић, Александар Јовановић и Золтан Пек, чланови Одбора.

 Седници нису присуствовали чланови Одбора: Андријана Аврамов, Љубо Петровић и Селма Кучевић.

 Седници су присуствовале заменице чланова Одбора Миланка Јевтовић Вукојичић и др Весна Ивковић.

 Председавајући је констатовао да су испуњени услови за рад и одлучивање те је предложио следећи

Дневни ред

 1. Образовање Пододбора за питања Рома;

 2. Образовање Радне групе за иницијативе, петиције, представке и предлоге;

 3. Одређивање кандидата за члана Комисије за контролу извршења кривичних санкција.

 Oдбор је једногласно ПРИХВАТИО предложени Дневни ред.

 Пре преласка на рад по утрђеном Дневном реду, Одбор је једногласно усвојио записник Треће,Четврте и Пете седнице Одбора.

 ПРВА ТАЧКА ДНЕВНОГ РЕДА: Образовање Пододбора за питања Рома

 Председник Одбора је обавестио чланове да је, у складу са чланом 72. став 2. Пословника Народне скупштине, седница сазвана у року краћем од рока предвиђеног Пословником, како би Одбор што пре образовао пододбор и радну групу у циљу јачања ефикасности рада.

 Председник одбора је нагласио да је током досадашњег рада потпредседник Одбора, проф. др Драгољуб Ацковић, истицао да би било веома корисно да Одбор формира пододбор који би се бавио питањима Рома у Републици Србији, што би била веома добра пракса у раду Одбора.

 Проф. др Драгољуб Ацковић је нагласио колико је значајно формирање Пододбора за питања Рома и да постоје многобројни проблеми са којима се ромски народ сусреће који заслужују да дођу на дневни ред.

 Председник Одбора је подсетио да је правни основ за образовање пододбора садржан у члану 27. став 8. Закона о Народној скупштини и члану 44. став 6. Пословника Народне скупштине којим је прописано да одбор за разматрање појединих питања из свог делокруга и припрему предлога о тим питањима, може да образује пододбор из реда својих чланова.

 Предложио је задатак и састав Пододбора за питања Рома. Задатак би био: да прати извршавање закона и другог општег акта и разматра друга питања из области унапређења положаја Рома у Републици Србији, а посебно да анализира адекватност постојећег законског оквира, прати примену међународних докумената који се односе на питања Рома, разматра и подстиче мере и активности за развој и унапређење положаја Рома, разматра и предлаже поступање по иницијативама, петицијама, представкама и предлозима који су поднети Одбору, а односе се на питања Рома. Пододбор сарађује са надлежним државним органима и организацијама, међународним организацијама и организацијама цивилног друштва који се баве питањима унапређења положаја Рома. Пододбор обавља и друге послове за потребе Одбора, у складу са Пословником Народне скупштине и не може самостално да иступа. О свом раду Пододбор обавештава Одбор и подноси писани извештај по потреби. Пододбору ће у спровођењу његових задатака административно-стручну и техничку помоћ пружати запослени у служби Одбора.

 За председника Пододбора предложен је проф. др Драгољуб Ацковић. За чланове Пододбора предложени су: Сандра Јоковић, Стефан Србљановић, Весна Недовић и Никола Кожовић.

 Председник Одбора је отворио расправу по овој тачки дневног реда, а затим ставио на гласање Предлог одлуке о образовању Пододбора за питања Рома, са наведеним задатком и у претходно наведеном саставу.

 Констатовао је да је Одбор једногласно донео Одлуку о образовању Пододбора за питања Рома.

 ДРУГА ТАЧКА ДНЕВНОГ РЕДА: Образовање Радне групе за иницијативе, петиције, представке и предлоге

 Председник Одбора је нагласио колико је важно да се образује Радна група за иницијативе, петиције, представке и предлоге с обзиром на то да се велики број грађана обраћа Одбору, како у писаној форми, тако и путем електронске поште, телефоном, и пријемом у Народној скупштини. У циљу што оперативнијег рада и поступања, Радна група би имала задатак да разматра иницијативе, петиције, представке и предлоге из делокруга рада Одбора, као и да иницира седницу Одбора уколико процени да нека представка има велику важност или ако се већи број представки односи на исто питање. Служба Одбора ће пружати стручну подршку Радној групи.

 Истовремено је указао да је чланом 44. став 6. Пословника Народне скупштине, председник Одбора овлашћен да образује посебну радну групу која обавља послове за потребе одбора. Међутим, истакао је да, имајући у виду да чланови Одбора учествују у раду и других тела, целисходније је да се договор око ангажовања чланова Одбора постигне на седници Одбора, као што је то била пракса и у досадашњим сазивима Народне скупштине.

 Предложено је да чланови Радне групе буду Јелена Михаиловић, Золтан Пек и проф. др Драгољуб Ацковић. Председник Одбора је напоменуо да због потписивања одговора на представке, као и прослеђивања другим надлежним државним органима, он као председник Одбора би требало да обавља и функцију председавајућег Радне групе.

 Председник Одбора је ставио на гласање предлог Одлуке о образовању Радне групе за иницијативе, петиције, представке и предлоге, са наведеним задатком и у наведеном саставу. Констатовао је да је Одбор једногласно донео одлуку о образовању Радне групе за иницијативе, петиције, представке и предлоге.

 ТРЕЋА ТАЧКА ДНЕВНОГ РЕДА: Одређивање кандидата за члана Комисије за контролу извршења кривичних санкција

 Председник Одбора је нагласио да се дописом председника Одбора за правосуђе, државну управу и локалну самоуправу од Одбора захтева да достави предлог кандидата за члана Комисије за контролу извршења кривичних санкција. Ову комисију образује Народна скупштина, у складу са чланом 278. Закона о извршењу кривичних санкција, а Одбор за правосуђе, државну управу и локалну самоуправу покреће поступак и утврђује и Народној скупштини подноси предлог одлуке о избору чланова Комисије. Задатак комисије јесте да у вршењу контроле извршења кривичних санкција и мере притвора, сагледава стање у области извршења кривичних санкција и предлаже мере за отклањање неправилности и мере за унапређење услова живота, третмана и заштите права лица лишених слободе. Комисија се образује у саставу: три члана који се бирају од стране одбора надлежног за правосуђе и два члана који се бирају из редова чланова или заменика чланова одбора у чијем су делокругу питања из области људских права, здравља или социјалне политике.

 Имајући у виду задатке које ће ова комисија обављати и њихову повезаност са делокругом рада Одбора, као и досадашњу праксу, предложио је да он као председник Одбора буде предложен за кандидата за члана наведене комисије и упитао чланове за друге предлоге. С обзиром на то да није било других предлога, председник Одбора је ставио на гласање одлуку да као председник Одбора за људска и мањинска права и равноправност полова буде предложен за кандидата за члана Комисије за контролу извршења кривичних санкција.

 Констатовано је да је Одбор једногласно донео Одлуку о предлогу кандидата за члана наведене комисије.

 Седница је закључена у 11.15 часова.

СЕКРЕТАР ОДБОРА ПРЕДСЕДНИК ОДБОРA

Рајка Вукомановић др Муамер Бачевац